63 poolthäälega võeti vastu valitsuse algatatud avaliku teabe seaduse ning politsei ja piirivalve seaduse muutmise seadus (891 SE), mille eesmärk on politsei- ja piirivalveameti loomise järgselt tõstatunud reguleerimata õigussuhete või ebapiisavalt reguleeritud sätete täpsustamine. Seadusmuudatuste kohaselt täpsustatakse avaliku teabe seadust sättega, mis tunnistab politsei relvastust puudutava teabe asutusesiseseks kasutamiseks. Politsei  ja piirivalve seadusesse viiakse täpsustused, mis reguleerivad isikute kinnipidamist, politsei sisenemist valdaja nõusolekuta tema valduses olevale piiratud või tähistatud kinnisasjale, isikute läbivaatust politseiametnike poolt, alkomeetri kasutamist, sõidukite sundpeatamist, joobeseisundis alaealise vanematele üleandmist jms. Seadus jõustub üldises korras mõningate eranditega, mille kohaselt osa sätteid jõustub 2012. aasta 1. jaanuaril ning § 2 punkt 32 jõustub rahvusvahelisel tsiviilmissioonil osalemise  osas 2011. aasta 1. aprillil.